Informácia o priebehu a výsledkoch
53. zasadnutia generálnej konferencie
Medzinárodnej agentúry pre atómovú energiu vo Viedni

V dňoch 14. - 19. septembra 2009 sa vo Viedni uskutočnilo 53. zasadnutie generálnej konferencie (ďalej len konferencia) Medzinárodnej agentúry pre atómovú energiu (ďalej len MAAE). Zo 150 členských krajín MAAE sa konferencie zúčastnili delegácie 136 členských krajín. Okrem toho sa na konferencii zúčastnili pozorovatelia z Palestíny, zástupca OSN, 11 medzivládnych organizácií a 27 mimovládnych organizácií. 

Slovenskú delegáciu na zasadnutí viedla predsedníčka Úradu jadrového dozoru Slovenskej republiky Marta Žiaková. Členmi slovenskej delegácie boli zástupcovia Ministerstva zahraničných vecí SR, Ministerstva hospodárstva SR, Ministerstva životného prostredia SR, Ministerstva zdravotníctva SR a Úradu jadrového dozoru SR.
 
	V rámci 26 bodového programu boli prerokované nasledovné okruhy: 
-	schválenie menovania generálneho riaditeľa;
-	výška príspevkov do Fondu technickej spolupráce na rok 2010;
-	záverečný účet MAAE za rok 2008;
-	návrh programu a rozpočtu MAAE na roky 2010-2011;
-	menovanie externého audítora;
-	výška finančného príspevku členských štátov MAAE do riadneho rozpočtu;
-	opatrenia na posilnenie medzinárodnej spolupráce v jadrovej a radiačnej bezpečnosti, bezpečnosti pri preprave rádioaktívnych materiálov a bezpečnosti pri nakladaní s rádioaktívnymi odpadmi;
-	jadrová bezpečnosť – opatrenia na ochranu pred jadrovým terorizmom;
-	posilnenie aktivít organizácie v oblasti technickej spolupráce;
-	posilnenie aktivít MAAE v oblasti vedy,  technológie a ich aplikácií;
-	posilnenie systému záruk (kontroly využívania jadrových materiálov) a aplikácia  modelového dodatkového protokolu;
-	uplatňovanie systému záruk v Kórejskej ľudovodemokratickej republike (KĽDR) a na Blízkom východe;
-	úprava článku VI a článku XIV.A  Štatútu MAAE (nadobudnutie platnosti);
-	voľby výboru agentúry pre personál, ženy v sekretariáte agentúry, zastúpenie členských štátov v agentúre;
-	správa o príspevkových prísľuboch do Fondu technickej spolupráce na rok 2010.

Rokovalo sa v pléne, vo všeobecnom výbore a vo výbore všetkých, v ktorom sa prerokovávali návrhy všetkých textov rezolúcií s výnimkou rezolúcií, ktoré sa týkali aplikácie bezpečnostných záruk MAAE na Blízkom východe a aplikácie bezpečnostných záruk v KĽDR. Konferencia  schválila za členov MAAE 2 nové krajiny – Rwandu a Kambodžu. Za predsedníčku konferencie bola aklamáciou zvolená p. Jennifer MacMillan, guvernérka a stála predstaviteľka Nového Zélandu pri medzinárodných organizáciách vo Viedni.  

 	Po zvolení funkcionárov MAAE vystúpil Sergio de Queiroz Duarte, námestník generálneho tajomníka OSN pre odzbrojenie s posolstvom generálneho tajomníka OSN. Mohamed ElBaradei, generálny riaditeľ MAAE vo svojom poslednom vystúpení na zasadnutí generálnej konferencie ako generálny riaditeľ zhodnotil svoje 12-ročné pôsobenie v uvedenej funkcii, podčiarkol pozitívne skúsenosti z uvedeného obdobia a načrtol vlastnú perspektívu budúcnosti agentúry. Zdôraznil, že agentúra sa stala známou na celom svete a dosiahla významné úspechy v mnohých oblastiach. Zároveň však vyjadril svoje znepokojenie z toho, že niektoré z problémov, na ktoré poukázal ako generálny riaditeľ vo svojom prvom prejave vo funkcii v roku 1998, dodnes pokračujú. Medzi ne patrí napríklad nedostatočný pokrok v jadrovom odzbrojení a pretrvávajúce problémy s neadekvátnym finančným zabezpečením organizácie a jej dostatočnou právnou autoritou pre riešenie niektorých otázok, ktoré jej boli zverené.   

	Generálna konferencia schválila menovanie veľvyslanca Yukiya Amana (Japonsko) za nového generálneho riaditeľa agentúry na obdobie štyroch rokov od 1. decembra 2009 do 30. novembra 2013.

V pléne vystúpili vo všeobecnej rozprave so svojimi prejavmi vedúci delegácií zúčastnených členských krajín MAAE. V mene Európskej únie vystúpil zástupca Švédska. Vo svojom vystúpení podčiarkol nezastupiteľnú úlohu Zmluvy o nešírení jadrových zbraní a vyzval všetky štáty k pristúpeniu k tejto zmluve. Medzinárodný systém bezpečnostných záruk MAAE je v tejto súvislosti podstatnou časťou celosvetového režimu nešírenia jadrových zbraní, ktorého hlavným cieľom je zisťovať a zabraňovať využitiu jadrových materiálov na jadrové zbrane. Európska únia považuje komplexnú dohodu o bezpečnostných zárukách spolu s dodatkovým protokolom za súčasný verifikačný štandard MAAE. Vo vzťahu k Iránu EÚ zdôraznila, že ani po 6 rokoch nemohla MAAE potvrdiť výlučne mierový charakter iránskeho jadrového programu. Zástupca Švédska v mene členských štátov EÚ vyjadril tiež znepokojenie nad vývojom v KĽDR a vyzval KĽDR, aby sa ihneď a bez predbežných podmienok vrátila k šesťstranným rozhovorom. Znepokojenie tiež vyvoláva podozrenie, že Sýria nedeklarovala všetky svoje jadrové materiály a zariadenia. Vo vzťahu k ďalšiemu rozvoju jadrovej energetiky EÚ zastáva stanovisko, že každá krajina má právo určiť si vlastnú energetickú stratégiu. Zároveň EÚ pripisuje mimoriadny význam vysokej úrovni jadrovej bezpečnosti na celom svete. Rozvoj jadrovej energetiky sa musí uskutočňovať za čo najlepších podmienok z hľadiska bezpečnosti a nešírenia jadrových zbraní. EÚ potvrdila svoju podporu programu technickej spolupráce, ktorá sa okrem iného prejavuje aj tým, že EÚ patrí medzi jej najvýraznejších prispievateľov. 

            Vedúca delegácie SR, predsedníčka Úradu jadrového dozoru SR, Marta Žiaková vo svojom vystúpení podporila vystúpenie Švédska v mene Európskej únie. Vedúca delegácie privítala nových členov MAAE  Kambodžu a Rwandu. Podčiarkla dôležitú úlohu jadrovej energie vo svete a v SR osobitne. Informovala, že dôležitým krokom k zabezpečeniu energetickej bezpečnosti SR je aj dokončenie AE Mochovce blokov 3 a 4, ako aj schválenie výstavby nového bloku v Jaslovských Bohuniciach. Poukázala na národnú správu SR spracovanú v zmysle Spoločného dohovoru o bezpečnosti nakladania s vyhoretým palivom a o bezpečnosti nakladania s rádioaktívnym odpadom, ktorá bola kladne hodnotená zúčastnenými zmluvnými stranami na 3. hodnotiacom zasadnutí Spoločného dohovoru vo Viedni v máji 2009. Informovala tiež o príprave zákona  o ochrane národnej kritickej infraštruktúry, ktorý má implementovať príslušnú smernicu EÚ. Vo vzťahu k technickej spolupráci MAAE informovala o prebiehajúcej príprave stratégie technickej spolupráce pre Európu, ktorá má odrážať nové trendy a reality vo svete. Vedúca delegácie SR potvrdila ochotu poskytovať expertov a školiace zariadenia SR v rámci technickej pomoci MAAE, ako aj plnenie finančných záväzkov SR voči organizácii vrátane príspevku na technickú spoluprácu. 

Konferencia prijala celkovo 19 rezolúcií (väčšinou konsenzuálne) týkajúcich sa:

-	žiadosti o členstvo v MAAE Kambodže a Rwandy;
-	schválenia menovania generálneho riaditeľa MAAE;
-	pocty Dr. Mohamedovi ElBaradeiovi – súčasnému generálnemu riaditeľovi;
-	záveru účtov agentúry za rok 2008;
-	riadneho rozpočtu na rok 2010;
-	pracovného kapitálového fondu na rok 2010;
-	výšky príspevkov členských krajín do riadneho rozpočtu MAAE;
-	opatrení na posilnenie medzinárodnej spolupráce v jadrovej a radiačnej bezpečnosti, ako aj bezpečnosti pri doprave a ukladaní odpadov;
-	jadrovej bezpečnosti vrátane opatrení na ochranu proti jadrovému a radiačnému terorizmu;
-	posilnenia aktivít agentúry v oblasti technickej spolupráce;
-	posilnenia aktivít agentúry vzťahujúcich sa na jadrovú vedu, technológiu a aplikácie;
-	posilnenia efektívnosti a zdokonalenia účinnosti systému bezpečnostných záruk (kontroly jadrových materiálov) a aplikácie modelového dodatkového protokolu;
-	realizácie NPT dohody o bezpečnostných zárukách medzi agentúrou a KĽDR;
-	aplikácie bezpečnostných záruk na Blízkom východe;
-	izraelských jadrových kapacít;

Osobitnú pozornosť vyvolali – tak ako po iné roky -  rezolúcie týkajúce sa Blízkeho východu. Kým návrh rezolúcie Egypta o uplatňovaní bezpečnostných záruk na Blízkom  východe bol schválený väčšinou členských štátov MAAE (vrátane členských štátov EÚ a SR; 103 za, 0 proti, 4 sa zdržali hlasovania), návrh rezolúcie Ligy arabských štátov o izraelských vojenských kapacitách bol schválený nadpolovičnou väčšinou hlasov (49 za, 45 proti a 16 sa zdržalo hlasovania; členské štáty EÚ a SR hlasovali proti tomuto návrhu rezolúcie). Politicky silne problematický návrh Iránu „Zákaz ozbrojeného útoku alebo použitia jeho hrozby proti jadrovým zariadeniam vo výstavbe alebo v prevádzke“  sa nakoniec podarilo zredukovať do podoby rozhodnutia, ktorého obsahom bolo vyhlásenie predsedníčky generálnej konferencie MAAE.   

	Delegácia SR kosponzorovala rezolúcie týkajúce sa posilnenia efektívnosti a zdokonalenia zárukového systému (kontroly jadrových materiálov) a uplatnenia vzorového dodatkového protokolu k dohodám o zárukách; opatrení na posilnenie medzinárodnej spolupráce v jadrovej a radiačnej bezpečnosti, ako aj bezpečnosti pri preprave a ukladaní rádioaktívneho odpadu; jadrovej bezpečnosti vrátane opatrení na ochranu proti jadrovému a radiačnému terorizmu;  uplatňovania dohody o bezpečnostných zárukách podľa NPT medzi MAAE a KĽDR; ako aj o posilnenia aktivít agentúry vzťahujúcich sa na nukleárnu vedu, technológie a jej aplikácie. 

	Konferencia  zvolila 11 nových členov Rady guvernérov MAAE: Azerbajdžan, Dánsko, Holandsko, Južná Kórea, Kamerun, Keňa, Mongolsko, Pakistan, Peru, Ukrajina, Venezuela. 

53. zasadnutie generálnej konferencie MAAE schválilo cieľovú sumu príspevkov do Fondu technickej spolupráce MAAE na rok 2010 vo výške 85 mil. USD, z čoho príspevok SR do tohto fondu je 51 850,- USD. V rámci schválenej škály príspevkov členských štátov MAAE do riadneho rozpočtu na rok 2010 je príspevok SR vo výške: 130 762 EUR a 29 982 USD.  

Počas konferencie sa uskutočnili pravidelné rokovania delegácií Českej republiky, Maďarska, Slovinska a Slovenska. Boli prediskutované aktuálne otázky týkajúce sa jadrovej bezpečnosti v nadväznosti na výstavbu nových jadrových elektrární a európskych záležitostí. Konštatovalo sa, že vzájomná výmena informácií a skúseností medzi týmito krajinami prispieva k procesu presadzovania ich názorov na medzinárodných fórach. 

Uskutočnilo sa tiež dvojstranné stretnutie zástupcov delegácie SR a Sekretariátu MAAE, na ktorom sa zhodnotila účasť SR na projektoch technickej spolupráce MAAE. Technická spolupráca bola aj predmetom osobitného zasadnutia delegácií európskeho regiónu a MAAE, na ktorom boli delegáti informovaní o súčasných projektoch technickej spolupráce v Európe, ako aj plánovaných projektoch na rok 2010. 

	Záver:

Účasť delegácie SR na konferencii bola schválená uznesením vlády SR č. 601 zo dňa 2. septembra 2009. Delegácia SR postupovala v súlade so Smernicou pre postup delegácie Slovenskej republiky na 53. zasadnutí generálnej konferencie MAAE.  Závery  a rezolúcie konferencie budú premietnuté do činnosti Úradu jadrového dozoru SR,  Ministerstva zahraničných vecí SR, Ministerstva hospodárstva SR, Ministerstva zdravotníctva SR a ostatných dotknutých rezortov počas realizácie spolupráce s MAAE v nasledujúcom období.